Պավել Կիրսանով

Պավել Պետրովիչ Կիրսանով ( Па́вел Петро́вич Кирса́нов), Իվան Տուրգենևի «Հայրեր և որդիներ» վեպի գործող անձ։ Վեպում Բազարովի հակառակորդն է, նրա գաղափարական վեճերի հիմնական ընդդիմախոսը։

Կյանքի պատմություն 
Պավել Պետրովիչը դաստիարակվել էր դեռահասների զինվորական հաստատությունում։ Դառնալով սպա՝ նա մեծ հաջողություն էր վայելում բարձրաշխարհիկ միջավայրում։ Կիրսանովն ինքնավստահ էր, ծաղրասեր և «զվարճալի մաղձոտ»։ Նա դուր էր գալիս կանանց, հեշտությամբ սիրախաղեր սկսում նրանց հետ՝ հարուցելով տղամարդկանց նախանձը։ Քսանութ տարեկանում նա արդեն կապիտան էր, և նրան փայլուն կարիերա էր սպասվում։ Սակայն ամեն ինչ հանկարծակի փոխվում է. պետերբուրգյան բարձրաշխարհիկ միջավայրում Կիրսանովի համար ճակատագրական մի կին է հայտնվում։

Պավել Պետրովիչը սիրահարվում է բարձրաշխարհիկ միջավայրում թեթևամիտ կոկետուհու համբավ ունեցող իշխանուհի Ռ.-ին։ Սակայն Կիրսանովին սերը երջանկություն չի բերում։ Սկզբում նրանց զգացմունքները փոխադարձ էին, բայց շուտով իշխանուհի Ռ.-ն սառչում է Կիրսանովի հանդեպ։ Սակայն այդ խոչընդոտը հերոսին չի կանգնեցնում։ Երկար տարիներ նա ջանում է պահպանել այդ հարաբերությունները, երկար տարիներ այդ մաշող, քայքայիչ կիրքը նրան հանգիստ չի տալիս։

Տանջալից կերպով կապվելով իշխանուհի Ռ.-ին՝ Կիրսանովը նրան երբեք չկարողացավ հասկանալ։ Նրան ապշեցնում էին իշխանուհի Ռ.-ի տարօրինակությունները, անհավասարակշռությունը, ինչ-որ «բաղձալի ու անհասանելի» բան նրա հոգում, որտեղ ոչ ոք չի կարողացել թափանցել։ Քնքուշ հանդիպումներից հետո նա սրտում զգում է միայն «ծվատված ու դառը սրտնեղություն»։ Բաժանվելով իշխանուհի Ռ.-ից՝ Կիրսանովը փորձում է ապրել նախկին, սովորական կյանքով, ինչը, սակայն, նրան չի հաջողվում։ Նա ծերանում է, ճերմակում, սիրախաղերի մասին արդեն չի մտածում։ Շատ չանցած՝ Պավել Պետրովիչն իր եղբոր հետ միասին բնակություն է հաստատում Մարինոյում։ Կյանքի վերջին տարիներին նա տեղափոխվում է Դրեզդեն, որտեղ և իր կյանքն ապրում է միայնության մեջ։

Հերոսի բնութագրություն 
Հեղինակը Կիրսանովին բնութագրում է հետևյալ կերպ. նա ինտելեկտուալ է, սկզբունքային, խորաթափանց, վեհանձն։ Նա հիանում է անգլիացիներով, ունի կամային բնավորություն (չնայած ազատության և հավասարության մասին իր բարձր լիբերալ սկզբունքները մնում են իբրև բառեր, բայց իր ուժեղ բնավորությամբ նա իսկապես Բազարովի արժանի հակառակորդն է)։

Գրականություն 
 Е. В. Амелина, Готовимся к экзамену по литературе — Оникс 21 век, 2005. — 0с. ISBN 5-329-01102-7

Տես նաև 
Եվգենի Բազարով

Կերպարներ այբբենական կարգով
Իվան Տուրգենևի վեպեր